सेमिफाइनलमा भारतसँग पराजित
उपाधि लक्ष्यसहित भुटान पुगेको नेपाली यू–१५ गल्र्स फुटबल टोलीको यात्रा भारतले सेमिफाइनलमा रोकेको छ । भुटानमा जारी साफ यू–१५ गल्र्स च्याम्पियनसिपको पहिलो सेमिफाइनलमा बुधबार भारतले नेपाललाई २–१ ले पराजित गरेपछि नेपाल उपाधि होडबाट बाहिरिएको हो ।
काठमाडौँ — उपाधि लक्ष्यसहित भुटान पुगेको नेपाली यू–१५ गल्र्स फुटबल टोलीको यात्रा भारतले सेमिफाइनलमा रोकेको छ । भुटानमा जारी साफ यू–१५ गल्र्स च्याम्पियनसिपको पहिलो सेमिफाइनलमा बुधबार भारतले नेपाललाई २–१ ले पराजित गरेपछि नेपाल उपाधि होडबाट बाहिरिएको हो ।चाङलिमिथाङ रंगशालामा भारतले ३१ औं मिनेटमा लिन्डा कोमको गोलमा सुरुवाती अग्रता बनाएको थियो । डिफेन्सको गल्तीको फाइदा उठाउँदै कोमले पेनाल्टी क्षेत्रभित्रबाट गरेको शक्तिशाली प्रहार नेपाली गोलरक्षक सावित्री किसानले बचाउने मौका पाइनन् । खेलमा पछाडि परेको ६ मिनेट नबित्दै रजनी ठोकरले नेपालका लागि बराबरी गोल फर्काइन् । भारतकी गोलरक्षक मनीषाले बल फुत्काएपछि रजनीले खाली पोस्टमा गोल गरेकी थिइन् ।प्रतिस्पर्धात्मक खेलमा भारतले ५८ औं मिनेटमा पुन: अग्रता बनायो । कृतिना देवीले दायाँ भागबाट गरेको क्रस सलोनी रानाले फ्लिक गर्दा नेपाली गोलरक्षक सावित्राको टाउकोमाथि हुँदै गोलमा परिणत भयो । खेलको अन्तिम मिनेटमा भारतीय डिफेन्डरले पेनाल्टी क्षेत्रभित्र हयान्ड गरे पनि पेनाल्टी रेफ्रीले नदिएको भन्दै नेपाली अफिसियलले विरोध गरेपछि केहीबेर रोकियो ।पराजयसँगै नेपालले शनिबार तेस्रो स्थानको खेलमा आयोजक भुटानसँग खेल्नेछ । बुधबारै भएको दोस्रो सेमिफाइनलमा बंगलादेशले भुटानलाई ५–० ले पराजित गर्‍यो । फाइनल खेल पनि शनिबार हुनेछ ।